Расказвае Наталля Бардзілоўская. Ён нарадзіўся як калядны. Жлоб, яселка, вяртэп, батлейка, шопка – кожны славянскі народ называў лялечны тэатр па-свойму, але сутнасць была адна: з самага свайго нараджэння (а гэта XV стагоддзе) лялечны тэатр расказваў пра Нараджэнне Божае. Гістарычна пераказаўшы ўсе сюжэты Бібліі, лялечны тэатр узяўся за свецкі рэпертуар, выйшаў за межы царкоўнага і стаў народным. Дакладней, усенародна любімым. Амаль шэсць стагоддзяў прайшло, а павучальныя сцэнкі і камічныя сюжэты батлейкі жывуць, вывучаюцца і захоўваюцца як нацыянальны здабытак.